«བཀའ་བརྒྱད་ཆེན་མོ་གསང་བ་ཟིལ་གནོན་ལས༔ བསྐང་བ་དངོས་གྲུབ་ཆར་འབེབས་བཞུགས་སོ༔» བདེ་གཤེགས་སྒྲུབ་ཆེན་ཞི་ཁྲོའི་ལྷ་ལ་འདུད༔ «རྒྱ་རྒྱ་རྒྱ༔ ཨེ་མ་ཉོན་དང་ཡེ་ཤེས་མཚོ་རྒྱལ་མ༔ མ་འོངས་བསྐལ་པ་ཡང་མཐའ་སྙིགས་མའི་ཚེ༔ སེམས་ཅན་སྡུག་བསྔལ་ལོག་ཆོས་བློ་སྣ་བཟུང་༔ རྫས་མེད་བནྡེ་སྔགས་བཙུན་གླང་གི་སྙིང་༔ དབང་དང་དམ་མེད་ཡི་དམ་དམ་ཚིག་ཡལ༔ བཀའ་དང་ལུང་འབྲེལ་དྲེགས་པས་ལས་མི་ཁོལ༔ སྙིང་རྗེའི་སེམས་མེད་རང་ཕུང་ངན་མཐུ་བསྒྲུབ༔ དེ་ཡིས་རྐྱེན་བྱས་ལྷ་སྲིན་སྡེ་བརྒྱད་ནང་༔ དྲེགས་པ་ཆོས་སྐྱོང་ཕྱི་རྒྱུད་དཀར་ཕྱོགས་ཁྲོ༔ མི་ནད་ནོར་ནད་མཚོན་ཆ་བུ་ཡུག་འཚུབས༔ སད་སེར་ལོ་ཉེས་འབྲས་བུའི་བཅུད་ཀྱང་ཡལ༔ བཀྲ་མི་ཤིས་ཤིང་ཡུལ་ཕུང་སྣ་ཚོགས་འབྱུང་༔ དེ་དག་རྣམས་ནི་ལྷ་སྲིན་ཁྲོས་པའི་རྟགས༔ སྤྱིར་ཡང་སེམས་ཅན་རྨུ་རྒོད་ཁེངས་སེམས་ཆེ༔ ཞེ་སྡང་སྤྱད་པས་མཚོན་དལ་བར་ཆོད་སྡང་༔ འདོད་ཆགས་སྤྱད་པས་མུ་གེའི་སྲིད་པ་ཆེ༔ ང་རྒྱལ་བསྟེན་པས་ལོག་ལམ་བདུད་ཀྱིས་ཁྱེར༔ ཕྲག་དོག་སྡང་བས་ཐོག་སེར་བུ་ཡུག་གཡོ༔ གཏི་མུག་སྤྱད་པས་དཀར་པོའི་དགེ་བཅུ་འགྲིབ༔ གསོག་འཇོག་སྲེད་པས་ཡི་དྭགས་ཡུལ་དུ་སྐྱེ༔ འགྲོ་ཀུན་དམ་ཚིག་ཕན་སེམས་བྲལ་བ་ཡིས༔ མི་འདོད་སྣ་དགུའི་རྐྱེན་ངན་སྣ་ཚོགས་འབྱུང་༔ དེ་ཡང་ཉམས་ཆག་སྡིག་སྒྲིབ་དག་ལས་འབྱུང་༔ དེ་འདྲའི་རྐྱེན་ངན་བར་ཆད་བསལ་བ་ཡང་༔ དམ་ཚིག་བྲལ་བ་བསྐང་ཞིང་བཤགས་པ་ཡི༔ ལས་རིམ་ཟབ་མོ་སྙིང་གི་བྱང་བུ་བསྟན༔ ཡི་གེར་ཐོབ་ལ་རིན་ཆེན་གཏེར་དུ་སྦོས༔ སྐལ་ལྡན་ལས་འཕྲོ་ཅན་དང་འཕྲད་པར་ཤོག༔» ས་མ་ཡ༔ རྒྱ་རྒྱ་རྒྱ༔ «དེ་ནས་བསྐང་བའི་རིམ་པ་ནི༔ ཕྱི་ནང་སྤྱན་གཟིགས་མཆོད་པ་བཤམ༔ རྔ་གླིང་རོལ་མོ་སྣ་ཚོགས་བསྒྲག༔ ཤ་ཆེན་ལ་སོགས་སྤོས་སྣ་བསྲེག༔ རང་ཉིད་བདེ་བའི་གདན་དུ་འཁོད༔ དཀྱིལ་འཁོར་གཞུང་བཞིན་གྲུབ་རྗེས་སུ༔ ཏིང་འཛིན་བསྐྱེད་རྫོགས་གསལ་བའི་ངང་༔» ཨོྃ་ཨཱཿཧཱུྃ༔ «ཞེས་ལན་གསུམ་གྱིས་སྦྱང་༔ དེ་ནས་བསྐྱེད་པ་ནི༔» ཨོྃ་སྭ་བྷཱ་ཝ«ས་སྦྱངས༔» སྟོང་པའི་ངང་ལས་བྷྲཱུྃ་ལས་རིན་པོ་ཆེ་སྣ་ཚོགས་ལས་གྲུབ་པའི་དཀྱིལ་འཁོར་གྱི་དབུས་སུ༔ བླ་མ་ཡི་དམ་མཁའ་འགྲོ་ཆོས་སྐྱོང་དམ་ཅན་གཏེར་བདག་ནོར་ལྷ་ཕྱི་རྒྱུད་སྲུང་མ་ལ་སོགས་མཉེས་པའི་མཆོད་རྫས་ནམ་མཁའི་མཐའ་དང་མཉམ་པར་གྱུར༔ ཨོྃ་བཛྲ་བྷྲཱུྃ་ཛྙཱ་ན་སིདྡྷི་ཕ་ལ་ཧོ་ཧཱུྃ༔ «ཞེས་རོལ་མོ་ལན་གསུམ་གྱིས་བྱིན་གྱིས་བརླབས༔ དེ་ནས་རོལ་མོ་བྱ་ཞིང་དབྱངས་སྙན་པོས་འདི་སྐད་དོ༔» ཧཱུྃ༔ འོག་མིན་ཕྱོགས་བཅུ་ཀུན་ཁྱབ་ཕོ་བྲང་ནས༔ ཀུན་ཏུ་བཟང་པོ་ཞི་བ་བཞི་བཅུ་གཉིས༔ ཐུགས་དམ་བསྐང་ཕྱིར་གནས་འདིར་གཤེགས་སུ་གསོལ༔ ལྷུན་གྲུབ་རྩལ་ལྔ་མ་འགགས་ཕོ་བྲང་ནས༔ ཆེ་མཆོག་འདུས་པ་ཁྲག་འཐུང་ལྔ་བཅུ་བརྒྱད༔ ཐུགས་དམ་བསྐང་ཕྱིར་གནས་འདིར་གཤེགས་སུ་གསོལ༔ ཤར་ཕྱོགས་བསིལ་བ་ཚལ་གྱི་དུར་ཁྲོད་ནས༔ ཁྲོ་རྒྱལ་ཡང་དག་ཐུགས་ཀྱི་ལྷ་ཚོགས་རྣམས༔ ཐུགས་དམ་བསྐང་ཕྱིར་གནས་འདིར་གཤེགས་སུ་གསོལ༔ ལྷོ་ཕྱོགས་སྐུ་ལ་རྫོགས་པའི་དུར་ཁྲོད་ནས༔ འཇམ་དཔལ་གཤིན་རྗེ་སྐུ་ཡི་ལྷ་ཚོགས་རྣམས༔ ཐུགས་དམ་བསྐང་ཕྱིར་གནས་འདིར་གཤེགས་སུ་གསོལ༔ ནུབ་ཕྱོགས་ལངྐ་བརྩེགས་པའི་དུར་ཁྲོད་ནས༔ དབང་ཆེན་ཁྲོ་རྒྱལ་གསུང་གི་ལྷ་ཚོགས་རྣམས༔ ཐུགས་དམ་བསྐང་ཕྱིར་གནས་འདིར་གཤེགས་སུ་གསོལ༔ བྱང་ཕྱོགས་པདྨ་བརྩེགས་པའི་དུར་ཁྲོད་ནས༔ ཕྲིན་ལས་རྡོ་རྗེ་ཕུར་པའི་ལྷ་ཚོགས་རྣམས༔ ཐུགས་དམ་བསྐང་ཕྱིར་གནས་འདིར་གཤེགས་སུ་གསོལ༔ ཤར་ལྷོ་ལྷུན་གྲུབ་གཏེར་གྱི་དུར་ཁྲོད་ནས༔ ཡོན་ཏན་མ་མོ་རྦོད་གཏོང་ལྷ་ཚོགས་རྣམས༔ ཐུགས་དམ་བསྐང་ཕྱིར་གནས་འདིར་གཤེགས་སུ་གསོལ༔ ལྷོ་ནུབ་གསང་ཆེན་རོལ་པའི་དུར་ཁྲོད་ནས༔ རྡོ་རྗེ་ཐོད་ཕྲེང་རིག་འཛིན་ལྷ་ཚོགས་རྣམས༔ ཐུགས་དམ་བསྐང་ཕྱིར་གནས་འདིར་གཤེགས་སུ་གསོལ༔ ནུབ་བྱང་ཧེ་ཆེན་བརྡལ་བའི་དུར་ཁྲོད་ནས༔ ཁྲོ་རྒྱལ་འཇིག་རྟེན་མཆོད་བསྟོད་ལྷ་ཚོགས་རྣམས༔ ཐུགས་དམ་བསྐང་ཕྱིར་གནས་འདིར་གཤེགས་སུ་གསོལ༔ བྱང་ཤར་འཇིག་རྟེན་བརྩེགས་པའི་དུར་ཁྲོད་ནས༔ དམོད་པ་དྲག་སྔགས་འདུས་པའི་ལྷ་ཚོགས་རྣམས༔ ཐུགས་དམ་བསྐང་ཕྱིར་གནས་འདིར་གཤེགས་སུ་གསོལ༔ དཀྱིལ་འཁོར་ཕྱི་ནང་བར་ཁྱམས་འཁོར་ཡུག་ཏུ༔ གནས་པའི་སྒོ་སྐྱོང་ཕོ་ཉ་ལས་བྱེད་རྣམས༔ ཐུགས་དམ་བསྐང་ཕྱིར་གནས་འདིར་གཤེགས་སུ་གསོལ༔ གཞན་ཡང་རིན་ཆེན་གཏེར་གྱི་བཀའ་སྲུང་མཆོག༔ ཆོས་སྐྱོང་དམ་ཅན་གཏེར་བདག་འཁོར་བཅས་རྣམས༔ ཐུགས་དམ་བསྐང་ཕྱིར་གནས་འདིར་གཤེགས་སུ་གསོལ༔ ཨོྃ་བཛྲ་ས་མཱ་ཡ་ཛ་ཛཿ ཛཿཧཱུྃ་བཾ་ཧོཿ ཕཻཾ་ཕཻཾ་ཨ་བེ་ཤ་ཡ་ཧོཿ ཧཱུྃ༔ ཉི་ཟླ་འབར་བ་བཾ་གྱི་གདན་ལ་བཞུགས༔ སྐུ་གསུམ་ཡོངས་རྫོགས་དཀྱིལ་འཁོར་ལྷ་ལ་བསྟོད༔ ཕྱི་ནང་གསང་བ་བླ་མེད་རྫས་ཀྱིས་མཆོད༔ གཉིས་མེད་ཆོས་དབྱིངས་ངོ་བོ་ལ་བསྟོད་ཅིང་༔ མ་བཅོས་ལྷུན་གྲུབ་དེ་བཞིན་ངང་ལ་བསྐང་༔ སྒོ་གསུམ་བག་མེད་དམ་འགལ་མཐོལ་ལོ་བཤགས༔ དོན་གཉིས་ལྷུན་གྲུབ་བཅོལ་བའི་ཕྲིན་ལས་མཛོད༔ «དང་པོ་ཞི་བ་དབྱིངས་ཀྱི་བསྐང་བ་ནི༔» ཧཱུྃ༔ རྣམ་དག་ཁྱབ་བརྡལ་ཀློང་ཡངས་ཕོ་བྲང་དབུས༔ རིན་ཆེན་སྣ་ཚོགས་ཉི་ཟླ་པདྨའི་གདན༔ ཐོག་མའི་སངས་རྒྱས་ཀུན་བཟང་འོད་མི་འགྱུར༔ སྐུ་མདོག་མཐིང་ནག་མཉམ་བཞག་སྐྱིལ་ཀྲུང་མཛེས༔ དབྱིངས་ཕྱུག་མཐིང་ཀ་བདེ་སྟོང་འཁྲིལ་སྦྱོར་ངང་༔ ཟུང་འཇུག་མཚན་དཔེའི་རབ་བརྒྱན་འཇའ་ཟེར་འཁྱིལ༔ བསྐང་ངོ་ཐུགས་དམ་གཉན་པོ་དབྱིངས་སུ་བསྐང་༔ སེམས་དཔའ་རྡོ་རྗེ་མཉམ་བཞག་ལྷང་ངེར་བཞུགས༔ ཡེ་ཤེས་སེམས་དཔའ་ཆེན་པོའི་ཐུགས་དམ་བསྐང་༔ ཧཱུྃ༔ སྣ་ཚོགས་རྟག་འགྱུ་མ་སྤངས་གནས་སུ་དག༔ བཅོམ་ལྡན་རྡོར་སེམས་ཡབ་ཡུམ་ཐུགས་དམ་བསྐང་༔ དུག་ལྔ་ཉོན་མོངས་མ་སྤངས་གནས་སུ་དག༔ ཀློང་གསལ་ཡེ་ཤེས་ལྔ་ལྡན་ཐུགས་དམ་བསྐང་༔ ཕུང་པོ་ལྔ་ཉིད་མ་སྤངས་གནས་སུ་དག༔ རྒྱལ་བ་རིགས་ལྔའི་ལྷ་ཚོགས་ཐུགས་དམ་བསྐང་༔ འབྱུང་བ་ལྔ་ཉིད་མ་སྤངས་གནས་སུ་དག༔ དབྱིངས་ཀྱི་ཡུམ་ཆེན་ལྔ་ཡི་ཐུགས་དམ་བསྐང་༔ རྣམ་ཤེས་ཚོགས་བརྒྱད་མ་སྤངས་གནས་སུ་དག༔ བྱང་ཆུབ་སེམས་དཔའ་བརྒྱད་ཀྱི་ཐུགས་དམ་བསྐང་༔ འཛིན་པ་བརྒྱད་པོ་མ་སྤངས་གནས་སུ་དག༔ མཆོད་པའི་ལྷ་མོ་བརྒྱད་ཀྱི་ཐུགས་དམ་བསྐང་༔ ཧཱུྃ༔ བསྐལ་པའི་མེ་ལྟར་འབར་བའི་ཀློང་དཀྱིལ་ནས༔ བྱོལ་སོང་གཙོ་བརྒྱད་བསྣོལ་བའི་ཁྲི་སྟེང་དུ༔ དཔལ་ཆེན་ཆེ་མཆོག་ཁྲོ་རྒྱལ་ཧེ་རུ་ཀཿ འཇིགས་བྱེད་སྟོབས་འདུས་སྐུ་མདོག་སྨུག་ནག་བརྗིད༔ དབུ་ནི་ཉེར་གཅིག་སྲིད་གསུམ་གཡུལ་རྩེར་སླེབ༔ སྤྱན་རྩ་ཉི་ཟླ་སྟོང་ཁམས་ཁེངས་ཤིང་བགྲད༔ རྫུ་འཕྲུལ་གཤོག་བརྒྱངས་བཞི་བཅུ་གཉིས་ཕྱག་ལྡན༔ དུར་ཁྲོད་ཆས་བརྒྱད་སྐུ་ཡི་རྒྱན་དུ་མཛེས༔ བཅོ་བརྒྱད་ཞབས་ནི་གླིང་བཞིར་དོར་སྟབས་འགྱིང་༔ གནམ་ཞལ་དབྱིངས་ཕྱུག་ཀྲོ་ཏི་ཡུམ་ཆེན་འཁྱུད༔ མེ་རི་སྨུག་ནག་འཁྱིལ་ཞིང་སྣང་སྲིད་སྲེག༔ བསྐང་ངོ་ཁྲག་འཐུང་ཡབ་ཡུམ་ཐུགས་དམ་བསྐང་༔ སྒོ་གསུམ་རྣམ་བརྒྱད་མ་སྤངས་གནས་སུ་དག༔ ཧེ་རུ་ཀ་པ་བརྒྱད་ཀྱི་ཐུགས་དམ་བསྐང་༔ ནང་ཡུལ་འཛིན་བརྒྱད་མ་སྤངས་གནས་སུ་དག༔ ཚོགས་བདག་ཁྲོ་མོ་བརྒྱད་ཀྱི་ཐུགས་དམ་བསྐང་༔ ས་བཅུའི་ཀུན་རྟོག་མ་སྤངས་གནས་སུ་དག༔ ཡེ་ཤེས་ཁྲོ་བཅུ་ཡབ་ཡུམ་ཐུགས་དམ་བསྐང་༔ སྣང་བ་ཚོགས་དྲུག་མ་སྤངས་གནས་སུ་དག༔ བཅོམ་ལྡན་ཐུབ་པ་རིགས་དྲུག་ཐུགས་དམ་བསྐང་༔ རྟག་ཆད་མུ་བཞི་མ་སྤངས་གནས་སུ་དག༔ ཁྲག་འཐུང་ཁྲོ་བོ་རིགས་བཞིའི་ཐུགས་དམ་བསྐང་༔ ཚོར་བཅུ་རྟོགས་པ་མ་སྤངས་གནས་སུ་དག༔ ཕྱོགས་སྐྱོང་ཆེན་པོ་བཅུ་ཡི་ཐུགས་དམ་བསྐང་༔ བདུད་བཞི་རྟོག་པ་མ་སྤངས་གནས་སུ་དག༔ ཏ་ཀྲིཏ་སྒོ་བ་བཞི་ཡི་ཐུགས་དམ་བསྐང་༔ ཡུལ་བརྒྱད་རྟོགས་པ་མ་སྤངས་གནས་སུ་དག༔ ལྕེ་སྤྱང་མ་མོ་བརྒྱད་ཀྱི་ཐུགས་དམ་བསྐང་༔ ཧཱུྃ༔ བཅོམ་ལྡན་ཞི་ཁྲོའི་དཀྱིལ་འཁོར་ལྷ་ཚོགས་ཀྱི༔ ཐུགས་དམ་གཉན་པོ་བསྐང་བའི་དམ་རྫས་ནི༔ སྣ་ཚོགས་སྤྱན་གྱི་དབང་པོ་ཚིམ་བྱའི་ཕྱིར༔ པུཥྤེ་མེ་ཏོག་སྣ་ཚོགས་བཅལ་དུ་བཀྲམ༔ སྣ་ཚོགས་དྲི་ཡི་དབང་པོ་ཚིམ་བྱའི་ཕྱིར༔ དྷཱུ་པེ་དྲི་ཞིམ་ངད་པ་ཕྱོགས་བཅུར་ཁྱབ༔ སྣ་ཚོགས་ཡིད་ཀྱི་དབང་པོ་ཚིམ་བྱའི་ཕྱིར༔ ཨཱ་ལོ་ཞུན་ཆེན་སྒྲོན་མེ་ཉི་ལྟར་གསལ༔ སྣ་ཚོགས་ཤེས་བྱའི་བག་ཆགས་འདག་བྱའི་ཕྱིར༔ གནྡྷེ་དྲི་ཆབ་གང་བ་མཚོ་ལྟར་འཁྱིལ༔ སྣ་ཚོགས་ལྗགས་ཀྱི་དབང་པོ་ཚིམ་བྱའི་ཕྱིར༔ ནཻ་ཝི་ཞལ་ཟས་ལྷུན་པོ་རི་ལྟར་བརྗིད༔ སྣ་ཚོགས་སྙན་གྱི་དབང་པོ་ཚིམ་བྱའི་ཕྱིར༔ ཤབྡ་རོལ་མོའི་ཚོགས་ནི་ཕྱོགས་བཅུར་གྲགས༔ སྣ་ཚོགས་རེག་བྱའི་དབང་པོ་ཚིམ་བྱའི་ཕྱིར༔ ལྷ་རྫས་ན་བཟའ་སྣ་ཚོགས་སྤྲིན་ལྟར་གཏིབས༔ ཕྱི་ཡི་མཆོད་སྤྲིན་ནམ་མཁའི་ཁྱོན་གང་འདི༔ ཞི་ཁྲོ་གསང་བའི་དཀྱིལ་འཁོར་ལྷ་ལ་འབུལ༔ ཧཱུྃ༔ སྤྱན་གཟིགས་དར་ཚོན་སྣ་ཚོགས་མཁའ་ལ་བྲེས༔ འཁྲིལ་ལྡེམ་མཆོད་པའི་ལྷ་མོ་ལང་ལིང་གར༔ ལྷ་ཡི་ཁྱེའུ་ཕོ་མོས་མཆོད་རྫས་འབུལ༔ པི་ཝཾ་ཆ་ལང་རྔ་དང་གནྜི་སྒྲོག༔ སྣ་ལྔའི་མཆོད་འཛིན་སྒེག་མོ་ལམ་ལམ་བསྐྱོད༔ གླུ་བྲོ་གར་མོ་ཡིད་འཕྲོག་ལྷ་ལམ་གང་༔ རྒྱལ་སྲིད་རིན་ཆེན་སྣ་ཚོགས་སྟོང་གསུམ་ཁེངས༔ སྲུབ་སྐྱེད་བདུད་རྩི་དཀར་དམར་མཚོ་ལྟར་འཁྱིལ༔ སྦྱོར་སྒྲོལ་སྨན་མཆོད་བཅུད་ལྡན་སྤྲིན་ལྟར་གཏིབས༔ ཚོགས་གཏོར་བ་ལིཾ་གཏོར་ཆེན་རི་ལྟར་སྤུངས༔ མཁའ་དབྱིངས་རཀྟ་དམར་ཆེན་མཚོ་ལྟར་འཁྱིལ༔ དགྲ་བགེགས་བསྒྲལ་བའི་ཤ་རུས་རྫ་ལྟར་ཉིལ༔ དབང་པོའི་མེ་ཏོག་གླིང་བཞི་འཛིན་ཁྱོན་གང་༔ རྔ་གླིང་སྒྲ་ལྡན་རོལ་མོ་འབྲུག་ལྟར་ལྡིར༔ དུར་ཁྲོད་གཡང་གཞི་ལྷབ་ལྷུབ་དབྱིངས་ལ་བརྒྱན༔ རུ་ཏྲའི་ཞིང་གཞི་དབང་ཆེན་ཐང་ལ་བདལ༔ དུག་ཁྲག་ཞག་ཆུ་དམར་ཆེན་རླབས་སུ་གཡོ༔ ཀེང་རུས་གར་སྒྱུར་བམ་ཆེན་ལྷུ་དུམ་འཁྲོལ༔ འདབ་ཆགས་སྐད་སྙན་འགྱུར་ཁུག་ཙེར་ཞིང་འཇུམས༔ དུར་བྱ་ཤ་ཟན་བམ་རོའི་རྒྱུ་མ་འདྲེན༔ སེང་ཁྱུང་འབྲུག་མོ་སྟོང་ཁམས་ཁེངས་པར་འགྱིངས༔ སྟག་གཟིག་དོམ་དྲེད་དགྲ་བོའི་མགོ་སྙིང་ཕྲལ༔ སྣ་ཚོགས་གཅན་སྤྱང་འདུར་ཞིང་ང་རོ་སྒྲོག༔ དུར་ཕག་དུར་བྱ་དུག་སྦྲུལ་ཕོ་མོ་འཁྱུགས༔ གཡག་རོག་རྭ་སྔོན་བཅུ་གསུམ་ངར་ཞིང་འགྱིངས༔ རྟ་ནག་ཤུགས་ལྡན་བཅུ་གསུམ་རྒྱན་གྱིས་ཕྱུག༔ ལུག་ནག་དཔྱི་དཀར་བཅུ་གསུམ་འབའ་སྒྲ་ལྡིར༔ ར་སྐྱེས་གནམ་རུ་བཅུ་གསུམ་བྲོ་རྩེད་འཁྲབ༔ མ་ཧེ་ཆུ་གླང་བཅུ་གསུམ་མཚོ་ལ་འཕྱོ༔ བྱ་རོག་མཆུ་དམར་བཅུ་གསུམ་རྔམ་ཞིང་འཇུམས༔ ཡིད་འཕྲོག་ལྷ་མོ་བཅུ་གསུམ་མདའ་དར་ཐོགས༔ མི་ནག་གིང་ཆེན་བཅུ་གསུམ་བམ་རོ་ཕྲལ༔ མི་དམར་བཙན་གཟུགས་བཅུ་གསུམ་བཤའ་གྲི་བརྡར༔ མི་སྔོན་ཕོ་ཉ་བཅུ་གསུམ་དགྲ་བོ་དྲུད༔ རུ་མཚོན་སྣ་ཚོགས་གཡབ་མོ་ཕྱར་ཕྱར་བསྐྱོད༔ རྟེན་དར་གཡབ་དར་མང་པོ་གནམ་དུ་གཟེངས༔ སྲུང་བཟློག་རྦད་བསྐུལ་འཁོར་ལོ་རླུང་ལྟར་བསྐོར༔ ཕྱག་མཚན་མཚོན་ཆ་སྣ་ཚོགས་ཐོག་ལྟར་འཕེན༔ ཕ་རོལ་དགྲ་བོའི་མགོ་སྙིང་ཆར་ལྟར་འབེབ༔ ལས་མཁན་ཕོ་ཉ་ཉི་ཟེར་རྡུལ་བཞིན་གཏིབས༔ དུར་ཁྲོད་ཕོ་བྲང་གླིང་བཞི་བཀོད་ལྟར་མཛེས༔ རང་རང་དགྱེས་པའི་བསྐང་རྫས་སྤྲིན་ལྟར་གཏིབས༔ མཐུན་རྫས་སྒྲུབ་རྫས་བསྐང་རྫས་གཉན་པོ་འདིས༔ གསང་བ་ཟིལ་གནོན་ཆེ་མཆོག་བཀའ་བརྒྱད་ཀྱི༔ དཀྱིལ་འཁོར་ལྷ་ཚོགས་ཐུགས་དམ་དགྱེས་བསྐངས་ནས༔ བར་ཆད་བསལ་ཞིང་རྐྱེན་ངན་དགྲ་ལ་ཟློག༔ གཡར་དམ་སོལ་ཆུད་དམ་ཚིག་ཡར་ལ་གསོས༔ རྣལ་འབྱོར་བཅོལ་བའི་ཕྲིན་ལས་འགྲུབ་པར་མཛོད༔ «དེ་ནས་ཤར་ཕྱོགས་ཡང་དག་གི་བསྐང་བ་ནི༔» ཧཱུྃ༔ ཤར་ཕྱོགས་མེ་རླུང་ཁྲག་ཞག་འཁྱིལ་བའི་གནས༔ བསིལ་བ་ཚལ་གྱི་དུར་ཁྲོད་ཕོ་བྲང་དབུས༔ ཉི་ཟླ་བམ་རོ་པདྨའི་གདན་སྟེང་དུ༔ དཔལ་ཆེན་ཁྲོ་རྒྱལ་ཁྲག་འཐུང་ཧེ་རུ་ཀཿ མཐིང་ནག་དབུ་དགུ་ཁྲོ་ཞལ་འཇིགས་ལ་རྔམ༔ བཅོ་བརྒྱད་ཕྱག་ན་གདུག་པའི་མཚོན་ཆ་བསྣམས༔ དུར་ཁྲོད་ཆས་རྫོགས་ཞབས་བརྒྱད་དོར་སྟབས་བགྲད༔ མཐིང་ནག་ཀྲོ་ཏི་ཤྭ་རི་ཡུམ་དང་སྦྱོར༔ མེ་འོད་ཚྭ་ཚྭས་སྟོང་ཁམས་བསྲེག་ཅིང་འཁྱིལ༔ བསྐང་ངོ་ཡབ་ཡུམ་ཐུགས་དམ་དབྱིངས་སུ་བསྐང་༔ ཉོན་མོངས་བདུད་བཞི་བདུད་དཔུང་འཇོམས་མཛད་པའི༔ ཧེ་རུ་ཀ་པ་རིགས་བཞིའི་ཐུགས་དམ་བསྐང་༔ དུར་ཁྲོད་གནས་ཉུལ་སྐྱོང་བའི་མ་མོ་འབུམ༔ ཀཽ་སེང་མ་མོ་བཅུ་དྲུག་ཐུགས་དམ་བསྐང་༔ ལེགས་ཉེས་སྟངས་འཛིན་རྗེས་གཅོད་མ་མོ་འབུམ༔ དབང་ཕྱུག་ཉི་ཤུ་རྩ་བརྒྱད་ཐུགས་དམ་བསྐང་༔ ཚད་མེད་སྒོ་སྐྱོང་བཞི་ཡི་ལས་མཁན་མ༔ སྒོ་སྲུང་མ་མོ་བཞི་ཡི་ཐུགས་དམ་བསྐང་༔ ཕྱི་ནང་འཁོར་ཡུག་བར་ཁྱམས་ལ་གནས་པའི༔ བཀའ་སྡོད་བྱེ་བ་འབུམ་གྱི་ཐུགས་དམ་བསྐང་༔ ཧཱུྃ༔ གཞན་ཡང་ཐུགས་དམ་བསྐང་བའི་དམ་རྫས་ནི༔ སྣ་ཚོགས་སྤྱན་གྱི་དབང་པོ་ཚིམ་བྱའི་ཕྱིར༔ པུཥྤེ་མེ་ཏོག་སྣ་ཚོགས་བཅལ་དུ་བཀྲམ༔ སྣ་ཚོགས་དྲི་ཡི་དབང་པོ་ཚིམ་བྱའི་ཕྱིར༔ དྷཱུ་པེ་དྲི་ཞིམ་ངད་པ་ཕྱོགས་བཅུར་ཁྱབ༔ སྣ་ཚོགས་ཡིད་ཀྱི་དབང་པོ་ཚིམ་བྱའི་ཕྱིར༔ ཨཱ་ལོ་ཞུན་ཆེན་སྒྲོན་མེ་ཉི་ལྟར་གསལ༔ སྣ་ཚོགས་ཤེས་བྱའི་བག་ཆགས་འདག་བྱའི་ཕྱིར༔ གནྡྷེ་དྲི་ཆབ་གང་བ་མཚོ་ལྟར་འཁྱིལ༔ སྣ་ཚོགས་ལྗགས་ཀྱི་དབང་པོ་ཚིམ་བྱའི་ཕྱིར༔ ནཻ་ཝི་ཞལ་ཟས